khistorydata/jeongjo-sjw-relations huggingface dataset:
정조 19년
趙尙鎭以賑恤廳言啓曰漢城府民家頹壓別單判付內恤典令該廳卽爲分給事分付其中獨女一戶一體分給事命下矣入於史官書啓已蒙恤典者外東部字內完小頹多一戶布一疋西部字內全幕頹壓四戶全家頹壓一戶各錢二兩完小頹多一戶獨女一戶各布一疋南部字內完多頹小二戶各布一疋合錢拾兩布五疋恤典卽爲分給之意敢啓傳曰知道
정조 19년
趙尙鎭以賑恤廳言啓曰各部頹戶摘奸史官書啓批旨內史官書啓下賑廳使之明日內分給事命下矣纔因漢城府民家頹壓別單已蒙恤典者外東部字內全頹一戶錢二兩半頹七戶昨秋頹戶三戶各布一疋西部字內全頹六戶各錢二兩半頹二戶各布一疋南部字內全頹一戶錢二兩半頹三戶各布一疋合錢拾六兩布拾五疋恤典卽爲分給之意敢啓傳曰知道
정조 19년
趙尙鎭以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓一戶前以完小頹多已蒙恤典而今又全頹布一疋加給南部字內二三間中完多頹小一戶布一疋合布二疋依例分給之意敢啓傳曰知道
정조 19년
李儒慶以義禁府言啓曰前承旨鄭尙愚李肇源卽其所到地方編管事承傳啓下矣鄭尙愚李肇源依例發遣府書吏卽其所到地方編管之意敢啓傳曰知道
정조 19년
李儒慶以義禁府言啓曰前承旨申大顯喬桐府定配事承傳啓下矣申大顯京畿喬桐府定配而以承傳內辭意具罪目依例發遣府書吏自安城郡執捉仍令星火押送配所之意敢啓傳曰知道
정조 19년
刑曹啓目粘連咸昌朴安成打殺安宗儉妻而宗儉上言査啓回啓內云云安宗儉段照法嚴勘在囚是在朴安成朴應虎等別無可問之端竝放送之意分付道臣何如判付啓致死者卽金召史也無論朴安成與安成妻金女之誤打誰不打死者之被打則丁寧兺除良且其起鬧之根因專由安成妻之生疑於渠夫與金召史有私則當其兩女滾戰勢若鷄鬬而金女之憤頭毒手其猛必不下於安成安成名雖壯丁實則內不足藉使胸膛之牽引眞箇是安成之所踢旣無傷損之可言然則金召史之死安知非滾戰之過飜爲踏而覆爲觸祟在內傷痕不外現乎又或因病而死而分明無猛打之跡病邊打邊之孰輕孰重初無槪及於檢狀査啓且況緊證之申丁太在逃未捕則以彼以此此獄未可謂具案矣道臣之自作證左終始力脫莫效其所據刑政之重者莫有過於殺獄而題語跋辭皆未免懸空臆斷嚴獄體重人命之義固如是乎雖有刑政如無紀綱則何用爲刑政覆檢之不得時刻遲滯何等金石之典而過五日歷五猝僅得行檢而爲道臣者旣不能出一口氣亦不敢登時勘罷若是而威令何以行民邑何所畏乎當該道臣罷職稱托是在尙州醴川善山比安諸守令等關問該道使之指名報來後令該府拿問照法嚴勘卿等於此豈無一言亦爲推考爲旀獄理顚末大體疑晦都緣檢案之疎略當該檢官等亦爲拿處所當更爲成獄期於償命開檢於埋土經歲之後而內損與否何從以執定疑輕之典正合此獄無端白放俾同平民萬萬不成說同安成身乙以家人共犯尊長坐律嚴刑勘配金女段置嚴刑懲治事分付道臣爲良如敎
정조 19년
刑曹啓目粘連价川李成燁打殺金安倜事擊錚査啓回啓云云金安倜妻李召史搆捏官長誣罔呼籲之罪照法勘處檢庭之不用刑杖法意卽然而初檢官之不報營門經施刑杖旣乖法意當該初檢官价川前郡守李宗爀令該府拿問處之何如判付啓莫嚴者殺獄而不嚴莫甚於近日纔決咸昌之獄而价川之案又到矣苟有可覈之端掘檢何難是去乙然疑之跡沒捉之證斷之曰不必成獄惜乎道伯之太欠致愼設令死者上下渾身都是灸痕常時抱病奄奄欲死果如卿等之說彼是奄奄之漢乙仍于一或下手則其斃也尤異於是乎病自病殺自殺豈可以病恕死乎但打者被打者皆是病人打者兩臂不用被打者一臂不用以病人打病人一死而一生卽幸者之幸不幸者之不幸亦何關於決此獄之肯綮則道啓曹啓之以一臂兩臂較量爲說未知爲當兺不喩況旀屍親招中臍胸背三廤傷處旣有質言則開檢之前何以知有無是旀且況所謂正犯漢之行兇緊證在於膝築胸是隱則病臂之不用明若觀火至於覆檢狀之與初檢沕然尤何必取信法禁蕩然襲謬潛通道臣之以檢狀歸重者極爲疎忽卿等及道臣爲先從重推考拔例嚴飭道伯別定査官與主檢官眼同嚴覈歸一後狀聞爲有矣若或依舊依違則道伯當知之至於初檢官段成獄前用刑之萬萬無狀新反又敢用棍於殺獄此路一開後弊難言是去乙身爲道臣不能檢束於未犯之前從以和其說而從其請致使此獄轉入三昧寧不駭然之甚其時道臣査出捧現告亟施罷職之典殺獄用棍之該檢官李宗爀令該府拿來與行檢錯誤之本罪嚴問捧口招以爲嚴法重繩之地爲旀覆檢官段置問名拿問爲良如敎
정조 19년
乙卯六月二十七日卯時上御重熙堂右承旨左副承旨入侍時行右承旨洪仁浩左副承旨沈基泰記事官趙台榮記注官金良倜記事官吳泰曾以次進伏訖上曰都承旨入侍出榻敎賤臣承命出傳行都承旨趙尙鎭進伏命書傳敎曰左副聞亦年老當暑夙夜之任宜諒亦爲許遞前望單子入之待下批一體牌招上曰前承旨沈基泰五衛將仍任出榻敎命仁浩書公事判付訖仁浩曰各道狀啓啓本自有一定之規式而頃因備局有司堂上筵奏凡係貼數夥多之文書則或以成冊修上以便乙覽之意有所行會云矣至於殺獄文案關係至重所當以啓本修正上送而卽見慶尙道殺獄査啓則依前以啓本上送平安監司金載瓚則以其査案修上成冊以致回啓判付之連付草紙事體所在已極未安當初備局之不爲區別行會有此道各異例之擧亦不可無飭當該有司堂上及平安監司金載瓚竝推考何如上曰依爲之出擧條命退承史以次退出
정조 19년
乙卯六月二十七日申時上御重熙堂左承旨入侍時行左承旨李祖承假注書吳泰曾記注官金錫泰金良倜以次進伏訖上曰情自情罪自罪予何嘗忘卿乎祖承飮泣不能對上曰同副爲禮房仍爲坐直命書榻敎曰左副承旨入侍左副承旨尹行恁進伏上曰李肇源鄭尙愚編管於何地祖承曰楊州地云矣上曰黃昇源金載翼方在何處注書出問以奏賤臣承命出回奏以竝隨大臣來住金吾門外云矣上曰申大顯成種仁方在何處而大臣之先以龍仁下往云而轉向連山之事招問樞府錄事以奏命書榻敎曰右承旨入侍右承旨洪仁浩進伏命祖承行恁先退上敎仁浩曰金領府下鄕待命而其子之晏然從仕初不往覲有關廉義自政院卽爲招諭命書榻敎曰惠慶宮進服祛暑和中湯依前方五貼製入命書傳敎曰今因入侍承宣言始聞之日前大司成李晩秀疏批中以知卿忠厚褒美之者以其疏語有近俗所不言之語予覽之未畢自不覺激感華衮之諭實由中心大抵這二字褒美極矣則朝紙或多誤書以忠孝云過與不過姑舍是當句內不成說誤書之本政院卽當取來釐正而不此之爲致使王言近於不擇發之歸旣聞之後不可無飭其時在院承旨從重推考坐直下位承旨指名捧現告罷職仁浩曰日前大司成李晩秀疏批中知卿忠厚四字誤以知卿忠孝頒布而不卽釐正事至有承宣處分之命矣伊日小報間多以忠厚書頒此與全然誤書有異且非追後改下之事臣意則出擧條分付俾知各司朝報間或誤書之由何如上曰依爲之出擧條
정조 19년
行都承旨鄭大容坐行左承旨李晩秀坐行右承旨洪仁浩坐直左副承旨李勉兢坐直右副承旨李儒慶坐同副承旨金熙朝坐注書趙台榮仕直一員未差假注書吳泰曾仕事變假注書金履載仕
정조 19년
藥房提調沈頤之行右承旨洪仁浩啓曰庚炎轉甚伏未審此時聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區下忱敢來問安竝此仰稟答曰知道各殿宮氣候安寧卿等不必入侍矣
정조 19년
王大妃殿惠慶宮中宮殿元子宮藥房口傳問安答曰知道
정조 19년
李勉兢啓曰大司憲權裕持平李光鉉未肅拜執義李景溟掌令金星甲姜文會持平申鳳朝呈辭監察茶時之意敢啓傳曰知道
정조 19년
傳于李勉兢曰禮房承旨馳詣懿陵奉審摘奸以來
정조 19년
傳于李勉兢曰都承旨聞以前任尙州有置對左副承旨聞有實病竝許遞
정조 19년
金熙朝啓曰吏曹判書尹蓍東參議韓晩裕牌不進推考傳旨今方捧入而開政命下之後如是違牌事甚未安判書更爲牌招何如傳曰允
정조 19년
以吏曹參議韓晩裕牌不進罷職傳旨傳于李儒慶曰只推更爲牌招
정조 19년
傳于洪仁浩曰奉命承旨及在外承旨許遞今日政差出待下批一體牌招
정조 19년
傳于洪仁浩曰承旨前望單子入之待下批牌招察任
정조 19년
洪仁浩啓曰新除授承旨李勉兢方在罷散中何以爲之敢稟傳曰敍用
정조 19년
以左副承旨李勉兢牌不進罷職傳旨傳于洪仁浩曰只推更爲牌招
정조 19년
以左副承旨李勉兢再牌不進罷職傳旨傳于洪仁浩曰職名屢遞廉隅旣伸只推更爲牌招入直
정조 19년
兵曹口傳政事副司直金勉柱
정조 19년
吏批有政判書尹蓍東牌不進參判黃昇源未肅拜參議韓晩裕進右副承旨李儒慶進啓曰判書尹蓍東牌不進參判黃昇源未肅拜小臣獨政未安何以爲之敢稟傳曰只出緊任以鄭大容李晩秀金熙朝爲承旨金魯永爲左尹任希存爲刑曹參議尹鉉東爲監察兼大司成單李晩秀
정조 19년
兵批判書沈煥之病參判李義弼進參議崔守魯參知朴宗來病承旨洪仁浩進副司直趙鎭寬李義直李祖承尹行恁蔡弘遠韓用龜金載翼沈基泰
정조 19년
李儒慶啓曰前承旨鄭尙愚方在編管中而今日政承旨望筒誤爲擬望臣之矇然捧入不勝惶恐當該銓官不可無警推考何如傳曰允
정조 19년
傳于李勉兢曰坐直承旨入侍
정조 19년
以漢城府民家頹壓別單傳于鄭大容曰恤典令該廳卽爲分給事分付
정조 19년
前承旨申大顯狀啓議政府左議政兪彦鎬自郡獄待命所今方馳向城外是白乎等以緣由爲先馳啓爲白遣臣亦仍爲隨往之意詮次善啓事以前承旨申大顯狀啓左議政兪彦鎬自郡獄待命所今方馳向城外臣亦仍爲隨往事傳于李勉兢曰申大顯事豈不駭然乎渠雖惶怯亦知六甲今日是卄八日則敢以二十七日城外爲說者萬萬無狀況此非左相書啓卽不過渠之以聞見如下人私通樣狀聞者節節駭然喬桐近矣移配湖沿承旨之代開政之際大臣之上來當已久爲先在院承旨中下送
정조 19년
李勉兢啓曰卽者議政府錄事來言領議政洪樂性以爲前後傳敎罔非臣子所不敢承聞而昨夕臺疏批旨尤萬萬震懍罔措縣獄胥命猶係緩聲臺言譏斥有不暇顧蒼黃入城走伏金吾恭俟鈇鉞之誅云矣敢啓傳曰知道
정조 19년
洪仁浩啓曰卽者議政府錄事來言左議政兪彦鎬以爲前後負職乖分之罪萬死難贖自郡獄待命所走伏金吾門外恭俟鈇鉞之誅云矣敢啓傳曰知道
정조 19년
洪仁浩啓曰卽者敦寧府錄事來言領敦寧金履素以爲罪負罔赦縣獄待命亦有所萬萬不敢者進伏金吾門外惟願遄伏邦憲云矣敢啓傳曰知道
정조 19년
李勉兢啓曰卽者中樞府錄事來言判府事李秉模以爲罪犯難容決不敢仍爲胥命於縣獄走伏金吾門外恭俟鈇鉞之誅云矣敢啓傳曰知道
정조 19년
洪仁浩以景慕宮郞廳以提調意啓曰本宮御覽植木帖子每四季朔修整以入矣今季朔則別無生枯之可以修整者故御覽植木帖子姑不請出之意敢啓傳曰知道
정조 19년
李勉兢以禮曹言啓曰卽接惠陵參奉所報則來六朔朔望焚香香今三十日當爲祗受陪進而參奉今方入直令有闕未差受香無人云令有闕之代令該曹口傳差出以爲受香之地何如傳曰允
정조 19년
吏曹口傳政事以洪秉玉爲惠陵令
정조 19년
鄭大容以賑恤廳言啓曰漢城府民家頹壓別單判付內恤典令該廳卽爲分給事命下矣北部字內完少頹多五戶二三間中完多頹少一戶各布一疋合布六疋恤典依例分給之意敢啓傳曰知道
정조 19년
乙卯六月二十八日卯時上御重熙堂右承旨入侍時行右承旨洪仁浩假注書吳泰曾記注官金錫泰金良倜以次進伏訖上曰進御加味香薷正氣散三貼製入出榻敎仍命退承史以次退出
정조 19년
乙卯六月二十八日卯時上御重熙堂同副承旨入侍時同副承旨金勉柱記事官趙台榮記注官金錫泰金良倜以次進伏訖上命書傳敎曰承旨未差之代政官牌招開政差出待下批牌招以爲偕來推移進去之地命退承史以次退出
정조 19년
乙卯六月二十八日初更上御重熙堂坐直承旨入侍時右副承旨李儒慶記事官趙台榮記注官金錫泰金良倜以次進伏訖上曰右承旨入侍出榻敎賤臣承命出傳行右承旨洪仁浩進伏命書傳敎曰大臣以道事君不可則止止乎云爾何嘗曰去去雖當於義古之人則於周不可去之魯於魯不可去之齊宋秦楚何去不可今也不然馬島之北鴨江以東八域一統去將何之悻悻鄒聖所不屑屑屑漢儒以爲恥曾謂宰相讀書人乃畔於是耶台府故事不得於朝則城外江干而已六轡在手一時尋鄕如今日之爲未之聞焉予以否德縱不能納其猷而用其言循塗隨轍謹守常法大臣之職耳放倒自家地位而創爲此前輩所不爲之擧無甚留難者奈國綱臣分何左議政兪彦鎬領敦寧金履素領府事金憙判府事李秉模罷職同行同其退也然彼水一方夙夢近矣往不舂糧夷猶不發皆有遲遲吾行之意兩元老老成之智有足感歎而同行涉乎同浴責難所以責備領議政洪樂性右議政蔡濟恭免相命退承史以次退出
정조 19년
行都承旨鄭大容坐行左承旨李晩秀坐行右承旨洪仁浩坐左副承旨李勉兢坐右副承旨李儒慶坐直同副承旨金熙朝坐直注書趙台榮仕一員未差假注書吳泰曾仕直事變假注書金履載仕
정조 19년
金熙朝啓曰卽者同義禁李祖承旣入闕中不爲肅謝直爲出去事甚未安推考警責何如傳曰允
정조 19년
以校理申大尹徐有聞副校理柳河源修撰崔獻重朴鍾淳副修撰高宅謙尹序東牌不進罷職傳旨傳于金熙朝曰只推
정조 19년
傳于金熙朝曰滯囚可閔時囚皆令今日捧供
정조 19년
金熙朝啓曰卽者義禁府都事來言時囚今日捧供事命下而知義禁金尙集身病李時秀差祭同義禁李祖承未肅拜只有判義禁洪秀輔不得備員開坐云知義禁金尙集同義禁李祖承竝卽牌招何如傳曰允差祭及未肅拜有實病人許遞前望單子入之待下批牌招開坐待捧供判下今日內草記照律俾無當暑滯囚之弊可也
정조 19년
禁府堂上前望單子入之知義禁李致中具㢞同義禁李亨元落點
정조 19년
洪仁浩以壯勇營言啓曰本營將校射會時連五巡全布人依節目別單書入之意敢啓傳曰年前兵曹草記之後姑爲留中尙稽一定之式而加資或邊將馬帖隨時特敎處分矣今亦依黃籤使之捧傳旨可也以下十八行刀割
정조 19년
吏曹口傳政事以權綝爲豐德府使
정조 19년
洪仁浩以禁衛營言啓曰依御營廳草記批旨李章漢江華府外城門守將差送而此後名以奉命者無論有標無標其所出入星火如律令奉行事分付下送之意敢啓傳曰知道
정조 19년
金熙朝以御營廳言啓曰前豐德府使李文爀依草記批旨內辭意嚴飭分付放送之意敢啓傳曰知道
정조 19년
鄭大容以賑恤廳言啓曰漢城府民家頹壓別單判付內恤典令該廳卽爲分給事命下矣南部字內完小頹多三戶各布一疋合布三疋恤典依例分給之意敢啓傳曰知道
정조 19년
鄭大容以賑恤廳言啓曰東部景慕宮一契任掌金福金今月二十八日本洞路傍得二歲遺棄男兒同里居良女金召史欲爲收養西部蓮洞契任掌曺光遇今月二十八日本洞路傍得一歲遺棄男兒同里居良女金召史欲爲收養又得一歲遺棄女兒同里居良女崔召史欲爲收養大平館契任掌金壽山今月二十八日本洞路傍得一歲遺棄男兒同里居良女朱召史欲爲收養靑坡四契任掌韓景祚今月二十八日本洞路傍得一歲遺棄女兒同里居良女李召史欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 19년
金熙朝以義禁府言啓曰時囚待捧供判下今日內草記照律事命下矣時囚罪人趙尙鎭兪漢寓等判付內覆檢之不得過時刻遲滯何等金石之典而過五日歷五倅僅得行檢而爲道臣者旣不能出一口氣亦不能登時勘罷若是而威令何以行哉民邑何所畏乎當該道臣罷職稱托諸守令令該府拿問照法嚴勘罪取考律文則大明律檢驗屍傷不以實條有曰凡檢驗屍傷若牒到托故不卽檢驗致令屍變者杖六十大典通編推斷條有曰犯私罪杖六十奪告身一等犯枉法受贓外笞杖竝收贖矣趙尙鎭兪漢寓各杖六十收贖奪告身一等放送何如傳曰允如有功議各減一等可也
정조 19년
金熙朝以義禁府言啓曰時囚罪人鄭彦衡杖一百收贖告身盡行追奪流三千里定配照律公事判付內功減一等事命下矣鄭彦衡功減一等杖一百收贖告身盡行追奪黃海道平山府猉獜驛徒三年定配而以議啓內辭意具罪目依例發遣府書吏押送配所何如傳曰允渠供中有需用浩多之語需用必是公用浩多可知科外昨冬慰諭使之還也以城役所用樓材之斫取片鐵之打造該帥費巨負債爲言故以前此申飭至嚴則何以貽弊令廟堂往復守臣使之從實會減矣其間如已區劃豈有是乎該帥臣其時道臣及有司堂上從重推考渠之自備者一一計減會付錢穀後狀聞事更令廟堂分付華城留守及湖南道臣可也
정조 19년
金熙朝以義禁府言啓曰時囚捧供待判下草記照律事命下矣時囚罪人韓師貞本府議啓內香祝奉安於咫尺之地而喧聒用杖之狀史官問啓不啻丁寧乃於淑問之下敢爲漫漶之計者究厥所爲極爲痛駭以此照律罪取考律文則大明律制書有違條有曰凡奉制書有所施行而違者杖一百對制上書詐不以實條有曰凡對制及奏事詐不以實者杖一百徒三年名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣韓師貞從重論杖一百收贖告身盡行追奪江原道春川府保安驛徒三年定配而以議啓內辭意具罪目依例發遣府書吏押送配所金處漢傳旨內輕囚滯獄動費旬望大同督捧一何煩擾祀典申飭前後嚴明而發告壇門無鎖鑰庭沒蕪草位版書題極甚不敬令該府拿問處之罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金處漢杖一百收贖告身盡行追奪放送何如傳曰允如有功議各減一等韓師貞何足責定配分揀可也
정조 19년
金熙朝以義禁府言啓曰時囚罪人李亨圭告身盡行追奪徒三年定配又五年禁錮照律公事判付內議減一等事命下矣李亨圭議減一等告身盡行追奪忠淸道鎭川縣長楊驛徒二年半定配又五年禁錮而以議啓內辭意具罪目依例發遣府羅將押送配所何如傳曰允渠輩何足責定配則勿論可也
정조 19년
禁府啓目橫城前縣監張集紹原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編且有待判下草記照律之命待判下擧行何如判付啓與道狀節節相左此囚姑放關問道臣後議處爲良如敎又照目前水使鄭彦衡矣本府議啓內還錢減給等諸條臚列雖爲發明格糧立本初不禁戢矇然之失在所難免兺不喩儲置米休番錢法意甚重而犯用之數若是夥然不可以已盡充上有所容貸以此照律罪從重論杖一百收贖告身盡行追奪流三千里定配私罪奉敎依允功減一等爲良如敎又照目會寧浦前萬戶李亨圭矣本府議啓內儲米之作錢立本雖爲發明三百石虛留已乖法意兺不喩造船錢之殖利復戶米之取用數雖不多俱極可駭以此照律罪從重論告身盡行追奪徒三年定配又五年禁錮私罪奉敎依允議減一等爲良如敎又啓目尙州前牧使趙尙鎭比安前縣監兪漢寓等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編且有待判下草記照律之命待判下擧行何如判付啓依允又啓目金海府使金處漢原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編且有待判下草記照律之命待判下擧行何如判付啓依允
정조 19년
乙卯六月二十九日卯時上御重熙堂右承旨入侍時行右承旨洪仁浩假注書吳泰曾記注官金錫泰金良倜以次進伏訖上曰諸大臣見昨日傳敎下者各歸其家乎仁浩曰大臣雖只免相義不敢晏然還第而領相旣承筵敎病又越添故擔還其本第而方悚蹙俟勘云矣仍命退承史以次退出
정조 19년
行都承旨黃昇源隨駕宿行左承旨李晩秀隨駕宿行右承旨洪仁浩隨駕直左副承旨南公轍隨駕宿右副承旨李勉兢隨駕宿同副承旨柳匡天隨駕直注書趙台榮隨駕直一員未差假注書吳泰曾隨駕宿事變假注書金履載守宮直
정조 19년
大駕詣景慕宮展拜罷後內閣政院藥房口傳問安答曰知道
정조 19년
洪仁浩啓曰禁衛營將官來言今日本營軍兵日次私習云矣敢啓傳曰知道
정조 19년
洪仁浩啓曰備邊司郞廳來言今日賓廳日次而時無大臣不得來會云矣敢啓傳曰知道
정조 19년
傳于李晩秀曰禮房承旨馳詣宗廟奉審摘奸以來
정조 19년
傳于李晩秀曰景慕宮朔祭當親行由逌瞻門該房知悉
정조 19년
傳于李晩秀曰金虎門入直軍三十名爲挾輦軍弘化門軍銅龍門軍除出壯勇大將都領
정조 19년
李晩秀啓曰明日景慕宮朔祭親祭祭文當爲製進藝文提學閔鍾顯卽爲牌招何如傳曰允
정조 19년
傳于李晩秀曰代撰事體何等莫重而當此伏暑何云白露念五日尙遠當該文任從重推考
정조 19년
以香室景慕宮朔祭親祭受押單子傳于李晩秀曰親押
정조 19년
記事官方易書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲臣罪犯罔赦恩重涵貸曲恕之敎薄勘之命匪罪伊榮百倍震懍靡所容措退伏私次含恩戴罪日夕兢蹙千萬匪意史官儼臨誕宣聖諭兼傳命召十行絲綸溫諄勤摯擎讀未半汗淚交逬五內失守神精飛爽不知負罪賤臣何以得此第臣前後乖分之罪竟未蒙勘寸步難進之義無異前日固當走伏金吾還納命召恭俟嚴誅而不但輒事瀆擾實非義分之所敢安目下病情奄奄床笫氣息凜惙萬無蠢動之望晏然受符殆若睯無省覺冒沒承當者然伏枕惶阨尤增死罪謹當俟病少間收拾驚魂冒入文字陳暴血懇仰請處分云矣敢啓傳曰知道
정조 19년
事變假注書金履載書啓臣敬奉聖敎馳往傳諭于西部盤石坊蓮池契議政府左議政兪彦鎬領敦寧府事金履素判中樞府事李秉模所住處則彦鎬以爲臣爲臣不忠自陷罔赦論以常憲萬戮猶輕而乃蒙天地父母欲竝生哉之至仁盛德前後誨責嚴正懇切霜雪雨露罔非造化旣又全其一縷之命施以惟輕之典從古爲人臣子有此負犯而蒙此恩造者更有何人屛伏城外泣血追愆千萬不自意史官儼臨傳宣聖敎縷縷十行敷示丁寧至以一則爲大臣一則爲大臣爲敎而官銜依舊命召還傳臣雙擎九頓惝怳震越繼以感淚無從不知措身之地也噫殿下不知臣之不肖俾得待罪輔相輔相之責莫先於明義理振紀綱而今臣則一切辜負殆同袖手傍觀伈伈泄泄以言乎紀綱則不惟不能振肅乃反徑情而直行擧措顚倒體貌壞損聽聞俱駭有識切笑而不覺其自陷於無前之大戾由前由後尙何以抗顔自立於天地之間而今此處分勿施之敎雖出於滌垢藏疾之大度遇慶覃恩之盛意以臣罪犯倖逭金木之誅尙云失刑況敢揚揚重入於中書之堂以增其唐突無嚴之罪哉去就一節固非可論而臣於此亦有願一言而死者向來奉朝賀疏批及前沁留處分傳敎今日廷臣所當拚死力爭不得請則不已者亶在於此藉使臣有一分可進之路今此傳敎未還寢之前無非臣憂悸忘生杜門自靖之日也言至於此只有崩迫而已恩諭之下無路進身瞻望宸陛精爽隕越謹當收召震𢥠之餘魂冒上文字仰冀體諒之恩莫重命召有不敢奉留陋次謹令錄事還納尤增死罪云履素以爲臣罪負難容誅戮猶輕而薄罷之典非譴伊榮退伏城外感泣度日千萬夢寐之外史官臨宣聖諭誨責開釋諄諄如慈父之詔迷子是豈臣今日之所仰望於聖朝者哉顧今義分惟有顚倒竭蹶少伸銜結之忱而第臣迷守竊有所一暴於黈纊之下者奉朝賀金鍾秀疏批及沁留處分時傳敎臣等疏啓之亟請收還非一非再而誠未仰格兪音愈閟臣之徑行實出於焦隘罔措莫知爲計也附奏拖長萬萬不敢方擬略具文字仰請處分云秉模以爲臣之獲至今日豈臣夢寐之所到哉恩出再造譴止薄罷闔門感祝不知死所迺者史官儼臨傳宣聖諭十行諄複霜露竝行死罪賤臣何以得此奉讀未半不覺淸血之被面到今竭蹶之義他何暇顧而第伏念區區所守自有所在若以罪在經行之萬死難贖竝與當守之微諒而一朝拚棄則何面目自立於天下乎奉朝賀金鍾秀疏批及沁留處分時傳敎決非臣子所可一刻承聞者一日二日邈無收還之命此臣所以計無所出妄犯徑情之罪也顧今尋鄕之擧更無可言而批敎未還收之前臣死不敢趨承臣罪至此尙復何言哉雖然臣之惟日所望只在於淵然深思爀然改圖而惶隕之極言不敢長擬隨諸大臣後略入文字仰竢處分云矣臣旣伏承待其入城後回奏之命故姑爲仍留之意敢啓傳曰知道
정조 19년
編修官吳錫齡書啓臣敬奉聖諭馳往傳諭于西部龍山坊桃花洞外契議政府右議政蔡濟恭所住處仍傳命召則以爲臣賤疾適苦無以起動諸大臣幾皆入城胥命而臣獨坐在一舍之地今日明日冥然不動昏囈之中惶懍益切昨始自始興縣擔舁病軀拚死寸進行可十餘里路奉免相傳敎進不敢跡近金吾退不忍身遠王城不得已歇泊於龍山江上而自念罪負金木猶輕許免相府適所以爲便臣身此豈朝家罪用當律之義乎達夜震懍求死不得卽者處分勿施之敎又下於千萬夢外史官遠臨傳宣聖諭臣固感恩罔極第念聖王所以御下者其要只在於信賞必罰四字而已雖以殿下之必欲庇覆臣以臣日昨無前駭服之擧不得爲無罪則其必罰豈非較然之理乎免相初不足爲罰而今乃與不足爲罰者而竝勿施之臣恐自此以後人不知國家刑政之可畏矣況以臣之萬萬駭擧之故十行聖諭乃反自咎聖躬實有不敢承聞之敎此別是臣之死罪也理宜匍匐入城泥首金吾而顧今病狀房闥之外轉動無路頑若木石頹寄枕席伏地血泣尙何言哉命召之還授史官之留滯俱極有弊竝乞留念使得安意調息圖得生路千萬幸甚云矣大臣旣不入城臣姑爲仍留之意敢啓傳曰知道
정조 19년
洪仁浩啓曰左議政兪彦鎬使其錄事來納命召何以爲之敢稟傳曰當下敎矣
정조 19년
洪仁浩啓曰卽者右議政蔡濟恭使其錄事來納命召何以爲之敢稟傳曰當下敎矣
정조 19년
別諭領議政洪樂性右議政蔡濟恭卿等老成寧或爲決不可必不敢無於古無於今未始聞未始睹之擧而與同其退本心已諒且因僚相之勉出批敎一二句語有所闊狹卿等安心調理右相則江舍之湫濕必不若京第卽爲入城稍待勿藥與領相同登筵席聽予面諭
정조 19년
別諭左議政兪彦鎬領敦寧金履素判府事李秉模卿等一渡江漢望望若浼而去去而不復返無是理也欲返而去無是則也有一於此卿等難乎免於胥失之歸使卿等有此直緣於朕舌莫捫卿等附啓皆以批敎之收還爲節拍示意足矣從違何關此而靳持則是蘄其入而拒其門還收權也不還收權也暫還而旋仍旣仍而復還無往非權批敎一二句語特竝反汗卿等入城安心還第仍傳曰用手札故事書下別諭承旨分傳于時原任大臣與之偕入京第後復命左右相則仍傳命召承旨則領相家右副進去左相領敦寧判府事處同副進去右相處都承旨進去今則大臣之出仕尙不待駕屨廟堂事亦可擧行江華留守之代卽爲擬薦待點下政官牌招開政下批使之辭朝而因此又有痛革謬弊者召之不膺分義掃地況佩符之臣所關師律除非囚繫之命皆不應之往古來今豈有如許道理乎此後有召卽來來或過期期候之律焉敢逭也以此嚴飭
정조 19년
李晩秀啓曰今日擧動時承旨當爲備員而都承旨鄭大容右副承旨李儒慶同副承旨金熙朝大臣傳諭進去合有變通之道何以爲之敢稟傳曰竝許遞前望單子入之待下批牌招察任
정조 19년
承旨前望單子入之黃昇源南公轍柳匡天落點
정조 19년
備邊司以金履翼爲江華留守
정조 19년
右副承旨李儒慶書啓臣敬奉聖諭馳往傳諭于南部會賢坊越邊契議政府領議政洪樂性所住處則以爲臣朝於史官之回冒上附奏伏枕惶蹙罔知攸措卽者近侍之臣臨宣別諭慰勉備至恩禮愈隆雙擎莊誦惶汗浹背感淚被面況伏聞批敎句語俱命收還欣躍之極不覺蹶然而起瞻天九頓欽仰大聖人轉圜之量不吝之德出尋常萬萬義理自此而可明宗社自此而可安惟願聖明堅守此敎勿忘勿撓使八域臣民免爲夷狄禽獸之歸焉第臣全昧去就之道不識義分之嚴自陷於罔赦之科苟究其罪臣實爲首雖蒙恩敎之曲貸實切私心之惶恧臣之本情顧何嘗少異於諸大臣哉此又臣病裏慙悚若無所容者也當此蒸熱齋殿經宿侵晨躬享區區下情伏不勝憂慮之至臣忝叨本宮提擧及保護之任而目下情病誠甚俱苦末由趨班仰承起居罪上添罪益增惶阨不知所達云矣敢啓傳曰知道
정조 19년
同副承旨金熙朝書啓臣敬奉聖諭馳往傳諭于西部盤石坊蓮池契議政府左議政兪彦鎬領敦寧府事金履素行判中樞府事李秉模所住處則皆以爲擬入文字仰俟處分之意纔有所附奏於史官之回而意外承宣臨傳別諭恩言鄭重優禮迥異至以批敎一二句語特竝反汗爲敎大聖人不咈之德實不勝欽仰感服之至近日擧國之所仰望惟在於批敎之收還臣等之妄犯大戾猶不敢冒入者亦惟在批敎之未蒙收還則到今收還有命之後何敢更事逡巡乎今方入城云矣臣則先爲入來之意敢啓傳曰知道
정조 19년
行都承旨鄭大容書啓臣敬奉聖諭馳往傳諭于西部龍山坊桃花洞外契議政府右議政蔡濟恭所住處則以爲臣枕席昏囈之中冒上附奏終日惶隕若無所歸卽者知申馳至十里江郊祗奉別諭謂承聖敎用手札故事親傳親受臣雙擎九頓魂驚魄遁不知何以致此況十行辭旨誨責之中諭以本心已諒且念江榭湫濕使之入城調理待勿藥與領相同登筵席其所勤勤軫念諄諄指導雖慈父之牖迷子無以加此臣雖頑如豚魚安敢不涕泣奉承乎第臣賤疾昨日冒炎驅策之餘有加無減臣亦不自知明日之果可作行與否如可强則待朝卽當擔舁前進又或欲起還仆氣不從心則其勢不得不遲待一兩日身蒙異數迹涉慢蹇尤不任伏地戰懍之忱矣云矣臣旣承偕入之命姑爲仍留之意敢啓傳曰知道
정조 19년
南公轍啓曰卽者議政府錄事來言左議政兪彦鎬今方入城云矣敢啓傳曰知道
정조 19년
南公轍啓曰敦寧府錄事來言領敦寧金履素今方入城云矣敢啓傳曰知道
정조 19년
洪仁浩啓曰卽者中樞府錄事來言判府事李秉模今方入城云矣敢啓傳曰知道
정조 19년
右副承旨成種仁狀啓領中樞府事臣金憙本月二十八日到住于忠淸道連山縣食汗面官寺洞是白如乎大臣還朝尙無定期臣亦姑爲仍留之意銓次善啓踏啓字
정조 19년
右副承旨成種仁狀啓領中樞府事金憙今月二十八日到住連山縣緣由已爲馳啓爲白有在果謂以義分萬萬惶蹙不敢偃處私次仍卽待命縣獄爲白有等以右意詮次善啓踏啓字
정조 19년
洪仁浩以兵曹言啓曰各廳堂下武臣朔試射庚暑勿爲設行事曾有下敎矣今六月朔試射停止之意敢啓傳曰知道
정조 19년
洪仁浩以御營廳言啓曰今六月三十日大駕詣景慕宮親行朔祭時依兵曹節目東營入直軍三十名除出該入直把摠李默運率領宮大門外把守解嚴後還爲入直而竝待標信擧行之意敢啓傳曰知道
정조 19년
南公轍以刑曹言啓曰因承政院啓辭賓廳日次頉稟該吏令攸司嚴杖定配事命下矣依傳敎備邊司書吏高載天決杖一百後平安道順安縣定配所卽爲押送之意敢啓傳曰與郞官分揀可也
정조 19년
洪仁浩以兵曹言啓曰以刑曹草記備邊司書吏高載天定配所押送事傳曰與郞官分揀可也事命下矣依傳敎京畿龍仁縣充軍罪人李性林放送事該道道臣處行移之意敢啓傳曰知道
정조 19년
南公轍以義禁府言啓曰喬桐定配罪人申大顯移配湖沿事承傳啓下矣申大顯忠淸道泰安郡安興鎭移配而以承傳內辭意具罪目卽爲發遣府書吏所到處執捉仍令押送配所何如傳曰允
정조 19년
南公轍啓曰前承旨申大顯配所草記泰安郡安興鎭誤以瑞山郡書入奏御文字何等審愼而有此做錯臣之矇然捧入不勝惶恐原草記付標以入而當該堂上不可無警推考何如傳曰允承旨之罪不關於大臣而旣是大臣行隨行之承旨則爲大臣勉出之道宜有容恕以偕來承旨處分者分揀可也
정조 19년
南公轍以義禁府言啓曰政院啓辭批旨內承旨之罪不關於大臣旣是大臣行隨行之承旨則爲大臣勉出之道宜有容恕以偕來承旨處分者分揀可也事命下矣忠淸道泰安郡安興鎭定配罪人申大顯京畿楊州牧編管罪人鄭尙愚李肇源等竝放送事分付各該道道臣之意敢啓傳曰知道
정조 19년
南公轍以義禁府言啓曰因咸昌殺獄罪人朴安成獄事刑曹啓目判付內尙州醴泉善山比安諸守令等關問該道使之指名報來後令該府拿問照法嚴勘當該檢官等亦爲拿處事命下矣尙州前牧使趙尙鎭比安縣監兪漢寓今方自現卽爲拿囚當該檢官咸昌前縣監金成鎭下去京畿楊州地開寧縣監金喆淳時在任所云依例發遣府羅將竝拿來何如傳曰允
정조 19년
南公轍以義禁府言啓曰趙尙鎭兪漢寓各杖六十收贖奪告身一等照律草記批旨內如有功議各減一等可也事命下矣趙尙鎭八代祖世勛靖國功臣豐陵府院君六寸親云功議各減一等笞四十收贖附過還職兪漢寓祖拓基揚武原從功臣云功減一等笞五十收贖解見任別敍之意敢啓傳曰知道金海比安未差之代竝令該曹口傳差出決是弊邑各別擇差必以久不遞來之可堪人擬入可也
정조 19년
吏曹口傳政事以徐配修爲金海府使李周斌爲比安縣監
정조 19년
南公轍以義禁府言啓曰因价川郡殺獄罪人李成燁獄事刑曹啓目判付內殺獄用棍之該檢官李宗爀令該府拿來與行檢錯誤之本罪嚴問捧口招以爲嚴法重繩之地覆檢官問名拿問事命下矣李宗爀以淸州營將時在任所發遣府書吏交代後拿來覆檢官順川郡守李秉道亦在任所云發遣府羅將拿來何如傳曰允交代後當拿來營將之代令該曹口傳擇差可也
정조 19년
兵曹口傳政事以李相豐爲淸州營將
정조 19년
南公轍以義禁府言啓曰韓師貞杖一百收贖告身盡行追奪徒三年定配金處漢杖一百收贖告身盡行追奪照律草記批旨內如有功議各減一等韓師貞何足責定配分揀可也事命下矣韓師貞定配分揀杖一百收贖告身盡行追奪放送金處漢十三代祖星卿開國功臣云功減一等杖九十收贖奪告身四等之意敢啓傳曰知道金處漢旣有酬勞之承傳履歷則仍用防禦使可也
정조 19년
南公轍以義禁府言啓曰昌原前府使李汝節今已拿囚而旣有按覈之命姑爲仍囚待御史復命後捧供之意敢啓傳曰保放繡衣還朝後還囚捧供可也
정조 19년
行司直鄭好仁疏曰伏以臣屢叨金吾瘡疣百出前後僨敗非一非再負罪抗顔無地自容迺者兩司聯箚之出而臣之罪益無可言矣嘻噫痛矣麟賊是何等劇逆大憝其子之尙逭弩戮已是失刑之大者遠地散配之典不足以伸王章洩輿憤而屢次移配自遠而近有若尋常編配之遇赦減等者然臺臣之論可謂得體臣雖無似亦有秉彝適在執法之地豈無同情之憤而緣臣識慮昏錯祇知是慶是日不敢覆難卒至於無一言奉承譴削之請尙云末勘臣方縮伏訟愆安敢費辭自引而第伏念臺言未蒙允許臣名尙在朝籍臣於是益不勝惶恧之至也臺閣之上有此峻正之論擧行該堂卽被重勘然後民彝庶得以不泯隄防亦可以無壞伏乞聖明俯垂諒察亟降威罰以重邦憲以謝公議千萬幸甚臣無任祈懇之至答曰省疏具悉卿其勿辭行公
정조 19년
刑曹判書李得臣疏曰伏以臣卽伏見兩司聯箚以樂述移配事王府擧行之該堂至請譴削之典矣臣滿心惶恧措躬無地臣於樂進樂遜之移配也未免遽然奉行噫彼遽逆餘孽關係何如漸次移配失刑何如而臣職忝有司徒知瀆擾之非時未效執例之常分到今追惟靦顔汗背特以刑曹移配之不出朝紙司直之論只及金吾而樂述樂進同一重坐該府該曹等是擧行則論其罪犯宜無異同臣何可獨自晏然乎連値齋日今始露章自列伏乞聖慈俯賜諒察亟命攸司嚴勘臣罪以爲溺職者之戒焉臣無任屛營之至以刑曹判書李得臣上疏傳于洪仁浩曰還給
정조 19년
己卯六月三十日辰時上御便殿左承旨入侍時行左承旨李晩秀假注書吳泰曾記注官金錫泰金良倜以次進伏訖上曰進御加味香薷正氣散前方中加澤瀉一錢五分三貼製入出榻敎命書傳敎曰來朔宮享欲爲親行而以日氣之蒸熱慈敎縷縷雖非朔享亦有望享此所以姑爲遲遲者獻官聞已入來先爲傳香雖於晩暮後如有晴意當隨時進詣令該房知悉上曰宮享親將之儀將觀日勢爲之分付吏曹雖親享執禮差出之外諸執事不必更差矣又命書傳敎曰日昨譴罷之擧出於爲朝著稍存一分事面爲國體稍振一分綱紀爲相府稍復一分故事爲大臣稍伸一分處義者一則爲大臣一則爲大臣大臣之無妄由予之否德大臣之不尊由予之無能何暇求備於大臣予實瞿然況此月同慶之月也設有大臣之些少做錯速卽妥帖依舊和泰豈可踰此月時原任大臣處分傳敎竝勿施仍以此敎遣史官傳諭于諸大臣處兼傳命召待其入城後回奏仍命退承史以次退出
정조 19년
乙卯六月三十日酉時上詣景慕宮經宿擧動入侍時行左承旨李晩秀行右承旨洪仁浩右副承旨李勉兢記事官趙台榮假注書吳泰曾記注官金錫泰金良倜檢校直閣金勉柱南公轍直閣李始源以次隨駕上具翼善冠衮龍袍乘輿出交泰門永淸門明政門弘化門入逌瞻門駕至齋室門外降輿入齋室少頃就版位行再拜禮仍詣宮內奉審訖還御齋室命本宮提調入侍行左承旨李晩秀右副承旨南公轍景慕宮提調徐有隣進伏上曰侵暮動駕宮內修掃無未盡處乎有隣曰修掃已盡爲之矣命退諸臣以次權退
정조 19년
行都承旨黃昇源坐行左承旨李晩秀坐右承旨未差左副承旨南公轍坐直右副承旨李勉兢坐同副承旨柳匡天坐直注書趙台榮仕直一員未差假注書吳泰曾仕事變假注書任厚常仕
정조 19년
藥房提調沈頤之副提調李晩秀啓曰朔亨親祼聖孝克伸侵曉回鑾當暑勞動伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
王大妃殿惠慶宮中宮答曰知道
정조 19년
李勉兢啓曰大司憲權裕持平◆光鉉未肅拜執義李景溟掌令金星甲姜文會持平申鳳朝呈辭監察茶時之意敢啓傳曰知道
정조 19년
李勉兢啓曰來初五日朝參日次而宗廟秋享大祭齋戒相値頉稟之意敢啓傳曰知道
정조 19년
柳匡天啓曰卽伏見京畿水使鄭昌順今春夏等褒貶啓本則邊將無一人居中居下殊無嚴明殿最之意推考警責何如傳曰允
정조 19년
柳匡天啓曰卽者同義禁李祖承旣入闕中不爲肅謝直爲出去事甚未安推考警責何如傳曰允
정조 19년
事變假注書金履載承命代以任厚常爲事變假注書
정조 19년
李勉兢啓曰事變假注書任厚常時無職名令該曹依例付軍職冠帶常仕何如傳曰允
정조 19년
傳于柳匡天曰右副承旨入侍
정조 19년
傳于柳匡天曰同副承旨入侍
정조 19년
以水原留守趙心泰狀啓過期未婚人助給穀物事傳于黃昇源曰本府幅員之廣而過期未婚者豈止一人乎申加搜訪勸婚事回諭
정조 19년
有政吏批判書尹蓍東進參判未差參議韓晩裕行都承旨黃昇源進啓曰副提學今當差出而擬望之人乏少承旨竝擬何如傳曰允以李義弼爲副提學李晩秀爲奎章閣直提學李始源爲副應敎李祖源爲知敦寧崔昌國爲敦寧都正韓用龜爲禮曹參議徐有隣爲弘文提學李得養爲工曹正郞柳範休爲司䆃僉正閔學洙爲昭顯墓守衛官曺榮振爲昭顯墓守衛官韓光慶車載璜爲懿昭墓守衛官宋守淵爲黃州牧使江華留守單金履翼再政以韓晩裕爲南原府使
정조 19년
兵批判書沈煥之進參判李義弼參議朴宗來病參知崔守魯入直進右副承旨李勉兢進啓曰陞資拜營將者以不職遞罷則勿計朔數多少還收資級載在法典矣前咸鏡監營中軍韓師貞旣已奪告身所授加資依例還收之意敢啓傳曰知道以黃㮋爲知事柳晦源爲羽林將申虎文爲訓鍊主簿柳文植爲江華中軍李景晃爲順天監牧官禁衛營別軍官洪景運今加折衝加資事承傳前咸鏡監營中軍韓師貞今降禦侮同知單高廷爀僉知單李得淵副司直趙尙鎭鄭大容李儒慶金熙朝
정조 19년
右副承旨成種仁狀啓領中根府事金憙以爲分義所在萬萬惶懍不敢一向待命於縣獄今方還爲上去云是白乎等以臣亦卽日回還之意緣由診次差啓事踏啓字
정조 19년
李勉兢以備邊司郞廳以右議政意啓曰臣於昨夜在龍山私次祗受知申所齎來命召而緘封紙面書右議政命召五字臣初不置疑尊閣案上今方入城還家將欲奉佩之際始爲開閱則乃是左議政命召驚駭之極良久無言御符事體何等至嚴至重而喉院之臣全不照察有此前所未聞之擧事之可駭莫此爲甚當該承旨亟施譴削之典臣之不能開視於授受之時者亦難免疎忽惶恐待罪命召還爲奉納之意敢啓傳曰昨以傳諭與詣閤院中膠擾齎去之際擾傳事勢雖似無怪而命召事體至爲嚴重當該承旨譴削事依施相符異於將符無合符傳授之例則承旨之竝與紙裹外封傳致者罪在於承宣況卿先覺察者乎毫無可引之端安心勿待罪事遣史官傳喩命召亦爲傳授以來大抵命召一款合有釐正者日前欲爲定式而未果果然有如許做錯矣命召密符以其有御押也故雖僉使之例兼防禦使道遇大臣不特大臣下馬予亦於在春邸時路逢密符受佩之武弁低輦而立俟過行卽金石應行之典則年前有一捕將見一大臣輕先下馬大臣登筵請其罪且以上疏言之有第三行之所書放鑰之後無敢入徹而近聞謬例無論命召密符從門隙出納云事之駭然莫此爲甚此後待開門來納如相符將符之不得遲滯者該房啓請留門然後出納至於命召之易換左右相事固無論若無標識將相之換佩亦至易命召御押雖體重豈比於香封御押之所重乎昔因該房承旨傳香時有如許之弊先朝特命各書莫重稱號於封擧之外輕重雖殊御押則一也自今御押之標牌及命召密符各於其綬書之以爲便於憑信之資而自卿等知悉受佩時令該房承旨書塡以傳雖以大臣納符後還授一事言之今番政院政府皆眩於擧行問于廟堂亦云不知甚至渡京江以後則例無還傳爲對若云不可踰漢水之場則赴燕大臣越鴨綠江時亦皆仍佩往來固陋甚矣此一款亦爲申加修明在江外待命納符則當依例還傳以此定式至於尋鄕如今番諸相之爲者係是相符初有之擧此則不必別爲定式而大臣在城外傳符時亦皆請鑰城門然後出納事一體定式可也
정조 19년
傳于李勉兢曰與前知申事無異左相處命召傳授承旨一體捧傳旨專由於在院該房之做錯適値詣閤之時事勢雖似然當該該房承旨亦爲罷職政府草記別號更爲下批者左相處命召傳授時仍傳此意
정조 19년
李勉兢以奎章閣檢書官以守宮檢校待敎意啓曰夜間閣內諸處無事之意敢啓傳曰知道
정조 19년
柳匡天以兵曹言啓曰本曹敎鍊官禁軍遞兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 19년
柳匡天以兵曹言啓曰去夏等能磨兒考講時訓鍊院副正閔亨默僉正尹範喆判官元永厚都摠府經歷安思烈都事李東馝武臣兼宣傳官金福祥尹彦喆柳可源金致赫崔聖甲部將李鎭國閔植柳煒申大恒權珏守門將姜箕煥軍器寺判官張鎔等一次不通訓鍊院主簿金思喆金永勉洪禹九金成鉉都摠府都事朴廷宅黃相轅武臣兼宣傳官趙李厚聖李基岳部將宋聞鶴金憲柱黃潤銓金壽衡守門將李寅建姜熙文等二次不通訓鍊院副正李敏植部將金坪守門將申榮祖等三次不通竝依定式從重推考何如傳曰允
정조 19년
李勉兢以壯勇營言啓曰來九月當本營右司屬京畿五番後哨坡州軍兵來八月三十日京中逢點依節目準二朔立番之意本道監司處預爲知委何如傳曰允
정조 19년
柳匡天以禮曹言啓曰景慕宮展謁每以孟春孟秋定式取稟矣今秋展謁吉日以何間推擇乎敢稟傳曰今日親行朔享矣展謁自在兼行此草記置之可也
정조 19년
柳匡天以禮曹言啓曰去三月初一日毓祥宮展拜取稟草記傳曰連値齋令以旬前後擇吉而今年乙卯又値宣禧宮百歲之年歲初以後大禮當前尙未展拜毓祥宮春展拜日次詣宣禧宮行酌獻禮卽親心爲心之意況於庚戌年毓祥宮百歲之年慈殿躬詣行禮於本宮生辰日今年乙卯所重尤有倍焉七月卽宣禧宮生辰之月卿曹知悉臨時更稟可也事命下矣今七月十八日宣禧宮生辰日展拜行禮之節何以爲之乎敢稟傳曰是年是宮展拜於是月是日情禮固然庚戌年奉慈殿詣毓祥宮行禮況今年乎當於是日奉慈宮詣至宣禧宮行禮而內殿與命婦之爲本宮近屬者亦當陪行於展拜之時晩炎未退日字則更待下敎庚戌年則前一日詣宮將事翌朝祗迎還宮時則陪慈駕今番則臨時更稟可也
정조 19년
柳匡天以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰處暑前後擇吉可也
정조 19년
黃昇源以賑恤廳言啓曰漢城府民家頹壓別單判付內恤典令該廳卽爲分給事命下矣北部字內完少頹多二戶各布一疋合布二疋恤典依例分給之意敢啓傳曰知道
정조 19년
景慕宮朔祭親行敎是時贊禮禮曹判書閔鍾顯典祀官奉常直長洪宅夏宮司令趙鎭宣執禮行副司直尹行恁執尊副校理李始源大祝副司果金履喬祝史戶曹正郞金履鎬齋郞司僕判官韓大裕贊者引儀任藗謁者引儀崔慶鎭贊引兼引儀韓範敏祭監監察李仁榮
정조 19년
乙卯七月初一日子時上行景慕宮朔祭入侍時行都承旨黃昇源行左承旨李晩秀行右承旨洪仁浩左副承旨南公轍右副承旨李勉兢同副承旨柳匡天記事官趙台榮假注書吳泰曾記注官金錫泰金良倜檢校直閣金勉柱直閣李始源以次侍立上具冕服御齋室親押訖出齋室詣神門外執圭詣版位行祭時至上行再拜禮仍詣神位前三上香獻幣獻爵大祝讀祝訖詣飮福位行飮福禮降復位行再拜禮詣望燎位望燎訖通禮跪啓禮畢還御齊室改具翼善冠衮龍袍乘輿出逌瞻門入弘化門由明政門永淸門入交泰門還內諸臣以次退出
정조 19년
乙卯七月初一日卯時上御誠正閣右副承旨同副承旨入侍時右副承旨李勉兢同副承旨柳匡天記事官趙台榮記注官金錫泰金良倜以次進伏訖上曰右承旨入侍出榻敎賤臣承命出傳行右承旨洪仁浩進伏命書公事判付訖上曰朝廷藥房內閣政院玉堂經宿問安翌日問安兼爲之出榻敎命書傳敎曰承旨房仍右副爲禮房右承旨爲軍士房命退承史以次退出
정조 19년
乙卯七月初一日卯時上御重熙堂右副承旨入侍時右副承旨李勉兢假注書吳泰曾記注官金錫泰金良倜以次進伏訖上曰吏判承牌乎勉兢曰聞已入來矣上曰吏議亦承牌乎勉兢曰俄自候班政命之前先爲出去矣上曰不可違牌卽入參政之意分付可也上曰直提學今當差出副提學前望爲幾人卽爲知入可也賤臣承命出回奏以徐龍輔鄭大容趙尙鎭李義弼四人云矣命書傳敎曰近來內閣事可謂寒心今年連有慶禮御製編校等應行事務之抛置事勢似然而外此擧行亦甚駭然甚至昨日原任閣臣中大臣去就事而極矣此蓋無擔當句管之人而然內閣直提學之代今日政以在京無故人差出待下批令內閣牌招察任上曰直閣問來疏語亦稍自異今日政陞品之意承旨傳諭吏判可也仍命退承史以次退出
정조 19년
乙卯七月初一日午時上御重熙堂右承旨入侍時行右承旨洪仁浩假注書吳泰曾記注官金錫泰金良倜以次進伏訖上曰大臣命召何以相換致此草記仁浩曰傳授時適値詣閤不能詳審莫非臣之罪也而當初來納時或慮其換傳紙裹外封私標左右而書之旣誤亦傳之竟誤矣上命書草記批答仍敎曰此批答載之政院故事及政府各營門謄錄以爲憑行之地仍命退承史以次退出
정조 19년
行都承旨李鼎揆在外行左承旨林濟遠未肅拜右承旨南公轍坐左副承旨李勉兢坐直右副承旨蔡弘遠巡將受牌同副承旨柳匡天坐直注書趙台榮仕一員未差假注書吳泰曾仕直事變假注書任厚常仕
정조 19년
南公轍啓曰左承旨李晩秀今日不爲仕進卽爲牌招何如傳曰允
정조 19년
柳匡天啓曰玉堂上下番俱空已至多日事甚未安校理申大尹徐有聞副校理柳河源修撰崔獻重朴鍾淳副修撰高宅謙尹序東旣有只推之命更卽牌招以爲推移入直之地何如傳曰允
정조 19년
南公轍啓曰副應敎李始源旣入闕中不爲肅謝直爲出去事甚未安推考警責何如傳曰允
정조 19년
傳于李勉兢曰鼎席始備葛藤出場自今當聚精於民國之事其在身先之道何憚炎暑次對今日來會事令廟堂知悉
정조 19년
李勉兢啓曰今日次對兩司當爲進參除在外外未肅拜呈告人員竝卽牌招何如傳曰允
정조 19년
傳于柳匡天曰諸承旨持公事入侍
정조 19년
傳于李勉兢曰大臣備局堂上引見
정조 19년
吏曹參判前望單子入之黃昇源落點
정조 19년
以校理申大尹副校理柳河源修撰崔獻重朴鍾淳副修撰高宅謙尹序東牌不進罷職傳旨傳于南公轍曰只推
정조 19년
南公轍啓曰玉堂上下番俱空已至多日事甚未安校理申大尹副校理柳河源修撰崔獻重朴鍾淳副修撰高宅謙尹序東旣有只推之命竝更卽牌招以爲推移入直之地何如傳曰允
정조 19년
有政吏批判書尹蓍東進參判黃昇源進參議未差同副承旨柳匡天進
정조 19년
李鼎揆爲承旨成德雨爲吏曹參議李益運爲兵曹參判金世根爲軍資判官金憙爲冬至兼謝恩正使李亨元爲副使趙德潤爲書狀官柳範休爲高城郡守沈興永爲副校理
정조 19년
兵批判書沈煥之參判李益運參議朴宗來病參知崔守魯入直進左副承旨李勉兢進
정조 19년
副司直申大顯鄭尙愚副司正任厚常竝單付江原監營中軍趙雲履仍任事承傳京畿監營中軍安宗厚羅州營將李旭祥相換
정조 19년
蔡弘遠啓曰江華留守金履翼旣已下直之後謂有情勢不爲受符直爲出去事甚未安推考警責仍卽牌招傳授密符及敎諭書何如傳曰允
정조 19년
以吏曹參議成德雨牌不進罷職傳旨傳于柳匡天曰只推更爲牌招
정조 19년
蔡弘遠啓曰以行右承旨金履翼牌不進推考傳旨傳曰當此朝著稍定之機會公然因一此承宣又作一小葛藤爲酬應之端者豈不駭然乎此足爲罪焉敢辭乎特補沁留前職朝旣辭朝使之除辭朝當刻發行密符發遣宣傳官傳授近有下送之轎馬使卽點檢渡涉萬一遲滯赴任當用違令之律以此嚴飭
정조 19년
傳于李勉兢曰江華濟物鎭制勝墩臺軍充定罪人安經心炎珠墩臺軍充定罪人黃基天竝分揀
정조 19년
柳匡天啓曰吏曹郞廳來言承旨有闕政事取稟傳曰左承旨許遞與未差之代前望單子入之待下批牌招察任
정조 19년
承旨前望單子入之鄭尙愚蔡弘遠落點
정조 19년
傳于柳匡天曰處分亦敢處義乎不爲入來承旨鄭尙愚爲先遞差其代前望單子入之待下批牌招察任
정조 19년
李勉兢啓曰新除授承旨李肇源方在罷散中何以爲之敢稟傳曰敍用
정조 19년
傳于李勉兢曰承旨處分之後又敢遲滯當該承旨李肇源依鄭尙愚例捧傳旨
정조 19년
傳于柳匡天曰承旨前望單子入之
정조 19년
柳匡天以兵曹言啓曰依傳敎江華府濟物鎭制勝墩臺軍充定罪人安經心炎珠墩臺軍充定罪人黃基天竝分揀事行移之意敢啓傳曰知道
정조 19년
李勉兢以吏曹言啓曰義盈庫直長金處巖呈狀內矣身素患痰癖之症當此換節之時一倍添劇萬無供職之望云身病旣如是則不可强令察任今姑改差何如傳曰允
정조 19년
李勉兢以摠戎廳言啓曰各部抄戶及北漢鍊戎臺抄戶再巡還上今月初七日臣與漢城府堂上出往平倉眼同分給之意敢啓傳曰卿等觀夫飼飯者乎一夫另給一盂而飼之又使一夫持渠飯而喫着另給者之側伊後一夫以另給不更給只使一夫依前喫渠飯於其側另給者見而流涎忘前日另給之恩而反怨伊時之不與共喫今筵定奪何異於是乎慶辰賜米雖曰白給此皆貧無依窮不能之類也諉之白給拔於再巡則渠輩之流涎而怨咨不見可知吝此數十斛穀物使渠輩抱向隅之鬱有非先王不忍人之政初巡白給之殘戶特竝許付於再巡該堂宜令已有履歷者擧行判尹金持默左尹李漢豐俱帶劇務竝許遞前判尹李在學左尹洪仁浩仍任其中罷散人敍用竝令政院卽爲牌招使卽料理整勅之方趁期日與卿等眼同分詣分給可也
정조 19년
吏曹判尹李在學左尹洪仁浩仍任事承傳
정조 19년
李勉兢啓曰禁衛大將金持默御營大將李漢豐時無職名令該曹口傳付軍職何如傳曰允
정조 19년
柳匡天以賑恤廳言啓曰漢城府民家頹壓別單判付內恤典令該廳卽爲分給事命下矣南部字內全家頹壓一戶錢二兩恤典依例分給之意敢啓傳曰知道
정조 19년
直提學李晩秀疏曰伏以臣昨伏見傳敎以閣務久曠擔着無人特下十行飭諭諄勤仍有直提學差出之命此臣等之慢厥職也臣方怵然而恐俟嚴譴之暇及夫除旨之降先及臣身臣是何人辱此特簡仰思官名俯揣微分惝怳震懍不知躬之所措臣謹稽閣制典章河洛之圖賁飭黼黻之文班近百僚選邁三館諸閣臣皆其任也而提學摠大體主於老成直閣待敎參末議專乎淸峻若其官居崇庳之間職兼鉅細之務有老成之體而具淸峻之望惟直學爲然此我聖上所以建官分職大小綱維之微意也官以直學名者瀛館闕而不置藝苑只備兼銜本閣之設是職且二十年前後與選者不踰十數人寧使虛其任不欲苟其授遴選之嚴蓋如是矣念臣倥倥一賤品無尺寸之長卽天鑑之所照燭則下僚猥廁已極愧懼檢校兼攝漫無報效況可以進一步而累三淸有若漫司庶官循階而陞者哉然臣所聞命驚隕不寒而粟者非但爲不稱之懼而已臣之榮名淸朝今纔七箇寒暑初唱第爲登瀛未踰歲而頂玉世所稱淸切之地華要之貫臣旣左右歷揚節次冥升而又自昨冬以後濫恩殊渥月仍日疊居然躋貳卿之列而玷命德之器雖以臣所見叨言之銀臺之出納泮官之敎迪決非一人一時所可兼據之職而辭不獲命恬若固有亦已半載矣今乃以一條氷銜又增益之姓名爛燿於朝紙榮寵逈冠於簪神雖使臣眞有可堪之才具驟躐如是兜攬如是滿而必溢理之常也況臣萬萬非其人乎噫父母之念稚子節其飢飽戒其顚躓至情也今臣之憂不啻如疾走之躓過腹之飽則以我殿下天地父母陶鎔臣庇保之至仁大德豈不賜終始生成之澤乎臣蒙被聖恩與天無極非臣拙訥所能形言而日前恩批辭旨曠絶從古人臣之得此君父更有幾人心膽激感歷日惶汗此際恩命有隕自天分宜竭蹶祗膺何敢備例巽讓而聖簡不可誤也名器不可褻也四方之嗤點可畏一身之顚沛必至參倚前衡惟有一辭華誥之歸告無所淵谷之遺誡尙在氷炭交中終宵涕淚暫肅祗遵成規仍據實非賤分略具文字仰瀆崇嚴伏乞聖明特垂鑑諒將臣新授職名亟命鐫改俾淸選得重閣務無曠而臣亦獲免土木之繡負乘之寇則臣敢不生死隕結圖報恩造之萬一臣無任云云答曰省疏具悉豈職弓裘所感悃愊古人詩所謂相門連戶牖卿族嗣弓裘又所謂悃愊見無華語論出稜角者於卿近之勿辭行公
정조 19년
校理徐有聞疏曰伏以臣母素患痰癖之症中暍阧劇轉側須人食飮全却臣方左右扶將方寸如煎此際伏蒙恩除召牌儼臨而區區私情離捨無路玆不得不拜章煩瀆伏乞聖明亟命遞臣職名以便救護仍治臣罪以肅朝綱焉臣無任云云踏啓字
정조 19년
副校理柳河源疏曰伏以臣之不敢以見職自處曾以質言於天地父母之前矣故恩除之降固知惶感經旬違召迷不知變蓋緣淸朝廉防關係亦重臣之情私其亦慽矣且臣老母今日猝中暴暑上吐下注臣方扶持在側之際天牌又臨祗詣闕外而臣固終鮮扶將無人顧其症勢有難頃刻離捨玆敢疾聲呼籲伏乞聖慈亟鐫臣職以便救護仍治臣逋慢之罪以肅朝綱千萬幸甚臣無任云云踏啓字
정조 19년
敎江華留守金履翼書王若曰關防因天險而最要予難是任保釐較旬宣而尤重卿惟其人玆頒十行之絲綸庸寄一面之鎖鑰惟卿家傳文獻世篤忠貞發爲詞華夙擅出一頭之譽措諸事務自是敵八面之才歷三銓而陞亞卿允合位序之屢晉綰南符而佩西紱亦有聲績之可觀惟我海門巨防莫如沁都雄府尼岑作鎭可謂環滁皆山甲津爲襟所以殆天限北三路之轉輸雲委奚但桐府之咽喉一帶之鎭堡星羅實是松京之唇齒嗟呼其重若彼在今當屬之誰玆授卿以江華府留守兼鎭撫使卿其克恢壯猷祗服寵命懷丙丁之深恥詎忽陰雨之綢繆勉庚甲之良圖須體宵旰之勤孜羊叔子之輕裘緩帶縱爲風流之美談陶刺史之木屑竹頭亦資綜理之善事於戲任民社而管戎垣之務毋替申戒之辭以居留而兼籌司之銜庶殫辰告之悃行且召矣往其欽哉故玆敎示想宜知悉知製敎崔光泰製進
정조 19년
乙卯七月初二日申時上御重熙堂右副承旨入侍時右副承旨李勉兢假注書吳泰曾記注官金錫泰金良倜以次進伏訖上命書榻敎曰惠慶宮進服祛暑和中湯依前方五貼製入命書傳敎曰今日次對卽葛藤餘抖擻之苦心而所謂民憂與國計若非重宰數人之還米事市穀事銀苧事吏額事出班之奏竝與塞責之擧而將不爲固已萬萬寒心矣所謂言路臺廳之鑰匙生鏽已久且欲用高城倅容直之奏冒暑臨殿求助何如則事關風化者當停不停語涉齷齪者不當論之論苟知其若此民憂國計何必動諮言路亦何必勁勅乎諸備堂之面面進前之奏其所欠誠反有甚於不言右數件實事敷奏數臣外入侍諸堂推考諸堂從重推考彈一宰臣豈或加罪而論人劾人意在於官師之公心則其說豈若是乎何等有關係處語涉䵝䵢亦豈厚風美俗乎其在矯謬懲非之道不可例勘當該臺臣罷職一以爲國食者之恥一以爲不率敎者之戒命書榻敎曰承旨前望單子入之待下批牌招察任命書傳敎曰臺諫雖許風聞以今之囂俗信聽謊說公然抉摘者風俗甚不美所當嚴飭下去而四維有國所重雖命牌招彈迫則那況於今番事端之後沁府吏校軍民罷頓多端言念渠輩寢食何甘保障重地人和爲先此所以慰撫之策詢及於賓筵者也以此以彼居留之臣不可瘝曠江華留守金履翼爲先許遞仍命退承史以次退出
정조 19년
行都承旨李鼎揆在外行左承旨林濟遠坐直右承旨南公轍坐直左副承旨李勉兢坐右副承旨蔡弘遠牌不進同副承旨柳匡天坐注書趙台榮仕一員未差假注書吳泰曾仕直事變假注書任厚常仕
정조 19년
柳匡天啓曰大司憲權裕未肅拜執義李景溟掌令金星甲呈辭掌令一員持平二員未差監察茶時之意敢啓傳曰知道
정조 19년
林濟遠啓曰禁衛營將官來言今日本營軍兵日次私習云矣敢啓傳曰待晴爲之
정조 19년
林濟遠啓曰御營廳將官來言今日本廳軍兵日次私習云矣敢啓傳曰待晴爲之
정조 19년
林濟遠啓曰新除授都承旨李鼎揆時在慶尙道慶州地斯速乘馹上來事下諭何如傳曰允
정조 19년
柳匡天啓曰卽者義禁府都事來言時囚無得過三日滯囚事曾有定式矣時囚今日當爲捧供而判義禁洪秀輔知義禁具㢞身病知義禁李致中同義禁李亨元未肅拜不得開坐云竝卽牌招以爲擧行之地何如傳曰允
정조 19년
備忘記江華留守金履翼下直長弓一張長箭一部賜給
정조 19년
林濟遠啓曰右副承旨蔡弘遠疏批已下卽爲牌招何如傳曰允
정조 19년
以右副承旨蔡弘遠牌不進罷職傳旨傳于李勉兢曰只推更爲牌招
정조 19년
柳匡天啓曰判義禁洪秀輔知義禁李致中具㢞同義禁李亨元牌不進推考傳旨今方捧入而時囚捧供命下之後如是違牌不卽擧行事甚未安更卽牌招何如傳曰允
정조 19년
柳匡天啓曰判義禁洪秀輔知義禁具㢞同義禁李亨元再牌不進推考傳旨今方捧入而只有知義禁李致中一人成命之下不得備員開坐事甚未安判義禁洪秀輔知義禁具㢞同義禁李亨元所當更請牌招而係是一日三牌何以爲之敢稟傳曰更爲牌招
정조 19년
南公轍啓曰同義禁李亨元特敎申飭之下來詣闕下謂有情勢屢度催促終不入來事體所在萬萬未安從重推考何如傳曰允
정조 19년
以全羅監司徐鼎修狀啓珍島郡守李春輔身病沈痼不得已罷黜事判付內啓下吏曹爲旀昨年所經之湖南當以別例視之況尤甚最尤甚中閱劫之珍島乎聞其倅病難供職則弊邑其代何可循常乎道內衆所共知有聲績蔭倅勿拘格式口傳差出除朝辭星火赴任又其遷轉之代亦以口傳無慮十考十上繡啓純褒者差遣事申飭銓曹爲良如敎
정조 19년
柳匡天以漢城府言啓曰今此再巡分還時各部多有擧行之事東部令未差之代令該曹口傳差出西部令許种方有身病無以供職亦令他司相換何如傳曰允如有衰病者亦爲改差一體口傳相換可也吏曹口傳政事洪述祖爲珍島郡守西部令許种社稷令柳相文相換
정조 19년
以吏曹東部令望筒傳于南公轍曰分還不遠京官中擬入與相換之部官待下批當日謝恩
정조 19년
吏曹口傳政事金世根爲東部令金基憲爲咸平縣監
정조 19년
林濟遠以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 19년
領議政洪樂性箚曰伏以臣負如山之罪蒙如天之德旣欲其進也則曲賜聽納之恩欲其生也則特降調將之命伏枕感惶不知所出臣昨伏見次對來會之敎有以仰我聖上憂勤之盛德飭勵之至意也惓惓聖念惟在民國侵暑臨筵如不暇及在臣子承佐之義惟有顚倒竭蹶卽刻趨簉以仰副我殿下身先之聖意而臣之病狀日添一日膈氣之升降寒熱之往來猝遽無常乍歇旋劇昏昏涔涔不省四到寢啖俱阻氣息凜綴須人轉側亦無其望偃然床笫莫能蠢動致使至尊獨勞於上有臣如此將焉用哉況臣所患旣非一朝一夕之祟積年宿症源委已深雖雜試湯藥百方調治決非時月之內所可責效於少愈者當此君王上下勵精會神之日置此一箇癃疾奄奄之物於中書之首席任渠養病做他漫局則一身廉隅擧世嗤罵固不敢恤國事何時而可以弘濟庶僚何時而可以董正天敍天秩天命天討輔相之所以仰贊而俯宣者亦將何時而可以責成耶病裏惶阨如添一倍玆敢仰首哀鳴冒瀆崇嚴伏乞聖明亟賜鐫免改卜賢德仍治臣虧分之罪振勵朝綱以幸國事以安私分千萬幸甚取進止答曰省箚具悉卿懇未嘗責之以筋力卿須安心勿辭愼攝仍傳曰此批答遣史官傳諭
정조 19년
判府事李命植疏曰伏以臣自五六日來病情陡劇證刑危厲非有寒熱之攻疼痛之作而瞥然之頃心神荒忽口噤而不能言耳閉而不能聽瞠乎對人裒如塞塡頹仆床笫全沒生意夫人之所以爲人專在五官五官不失其職而後始可以扶持一身酬應百爲而今也五官之中已失其三幾何不五官之全失以至於一身之都廢乎急邀醫人連灌峻劑無甚動靜見者皆以爲氣血已涸風痰交肆證在不治勢必無幸顧臣猥以庸品濫躋崇班榮之極而分之過其死其生何所關情而唯玆兼管諸任俱係民國重務雖在疾病少歇神精稍勝之時猶厪厪焉懼不能給況於待盡之日尙居要劇之地聽聞無接酬酢不通其爲艱辛悶迫固屬臣一己之私而由是而瘝曠僨誤則臣雖滅死萬萬何以贖其罪乎歷日稍久不無分寸之減而源委旣深兆證甚惡時月之內復起爲人斷無其望苟不能從便安意調治失宜則旣忽少愈之戒必致再發之憂玆從沈淹之中敢申危迫之懇神識昏短不能長語伏乞聖慈諒臣實病之不堪自力察臣重寄之未宜虛縻特將臣所帶諸銜竝賜遞免焉臣於是又不能無所望蓋臣休致之請亦已屢矣及此一縷僅延之時若蒙恩許則庶可以全保微諒獲遂素心惟恃從欲之天敢此冒陳瀆撓之罪焉逭重勘臣尤死罪臣不勝祈懇悚蹙之至云云答曰省疏具悉卿其勿辭調理行公
정조 19년
判義禁洪秀輔疏曰伏以臣於見職實有情勢之難强有除輒辭非止一再而日前疏龥旣蒙恩批繼有先開坐後謝恩之命故雖不得不黽勉出膺而素患泄痢之症越添於連日赴衙之餘加以痰注臂脚刺疼牽引動作有妨起居須人以此病情萬無束帶赴公之望再違召旨連承飭敎而欲起還仆終難自力伏枕惶隕如添一症玆敢疾聲仰籲於天地父母之前伏乞聖慈俯垂矜察亟命鐫遞臣金吾之銜俾得安意調治仍勘臣違慢瀆擾之罪以肅朝綱焉臣無任云云答曰省疏具悉卿其勿辭調理行公
정조 19년
右副承旨蔡弘遠疏曰伏以臣踪地畸孤本無束帶供仕之望而自念臣家之保有今日罔非我聖上再造之恩故有除輒膺不敢爲逡巡之計而日前除命之屢蒙恩遞雖緣情勢之不得不已私心兢惶措躬無所矣不意今者除旨又降天牌繼臨番土如臣何以得此臣於昨夜伏承夜巡之命晨爲納牌晨八禁中義分道理不可徑歸纔已冒沒肅命而因仍盤礴旣所不敢臣又有區區難進之義臣於向者得見副司直李相璜疏本以臣前冬筵中有處義陳達之言隱然歸之於架虛爲說在渠則欲掩反復之態在臣則欲歸欺罔之科誠不勝駭歎之至臣非不欲明白辨破使其情狀盡露而聖批屢百言誨責於渠者如見肺肝臣雖欲泚筆爲辭無容更措且況以臣父之視渠家如視己家爲敎則渠雖無狀負臣父至此臣豈忍更與渠辨詰上以違聖敎下以拂臣父平日之心哉臣於此又有爲渠而喜者疏中所言能以士夫之行異於市井告我君父臣則意以爲渠於平生不知有此箇道理今乃以是出自渠口此好消息也若能因是而有改無勉以副我聖上辛勤作成之意則臣旣是同朝者不亦與有幸乎雖然臣立朝未久登人售舌以何面目憑恃寵靈揚揚冒膺於新除惟允之職乎玆敢短章呼籲於天地父母之前伏乞聖慈亟遞臣職仍治臣罪以安私分以肅朝綱千萬幸甚答曰省疏具悉爾其勿辭察職
정조 19년
乙卯七月初三日卯時上御重熙堂左副承旨入侍時左副承旨李勉兢假注書吳泰曾記注官金錫泰金良倜以次進伏訖上曰昨日沁留何時下去乎勉兢曰筵退後卽爲知委使之下去敎諭書使院吏追往傳授矣命書榻敎曰王大妃殿進御行濕六和湯自今日一貼式煎入仍命退承史以次退出
정조 19년
行都承旨李鼎揆在外行左承旨林濟遠坐右承旨南公轍坐左副承旨李勉兢坐直右副承旨蔡弘遠緣故出同副承旨柳匡天坐直注書趙台榮仕直一員未差假注書吳泰曾仕事變假注書任厚常仕
정조 19년
林濟遠啓曰大司憲權裕未肅拜執義李景溟掌令金星甲呈辭掌令一員持平二員未差監察茶時之意敢啓傳曰諸臺申飭未下直守令署經兩司未差之代政官牌招開政差出如未備員待下批一體牌招
정조 19년
林濟遠啓曰同副承旨柳匡天今日不爲仕進卽爲牌招何如傳曰允
정조 19년
林濟遠啓曰同義禁李亨元特敎申飭之下謂有情勢來詣闕外徹曉催促終不承膺開坐之命已至經宿而尙不得擧行事體所在萬萬未安所當重勘而本院請推之外無他可施之罰何以爲之敢稟傳曰官職旣一出脚之後昨夜擧措有關國綱所當嚴勘而始爲參酌爲先從重推考更卽牌招嚴飭行公